Diari Oficial de la Generalitat Valenciana


Sumari del DOGV 10023, del 26-12-2024 (2024/13146)

DECRET LLEI 19/2024, de 23 de desembre, del Consell, pel qual s’adopten mesures administratives excepcionals relatives a les actuacions orientades a reposar i restablir les infraestructures elèctriques de transport i distribució afectades per la DANA sofrida per la Comunitat Valenciana els dies 28 i 29 d’octubre de 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/12/23/19/dof/vci/html**

### Dades del document

Número de DOGV
:   10865

Data del DOGV
:   26-12-2024

Secció del DOGV
:   I. DISPOSICIONS GENERALS

Número del document
:   2024/13500

CVE
:   QYLW-T-9732-68339

Data del document
:   23-12-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Decret llei

Anàlisi jurídica

 Descriptors 

:   * xarxa de transports
    * infraestructura de transports
    * transport ferroviari
    * desastre natural
    * inundació
    * vehicle elèctric

PREÀMBUL

El temporal de vent i pluges ocorregut en la Comunitat Valenciana a conseqüència de l’episodi de DANA (depressió aïllada en nivells alts) que es va iniciar en la jornada de 29 d’octubre de 2024 i que ha tingut conseqüències destructives en persones, béns i infraestructures de tota classe, ha alterat substancialment el funcionament normal de la societat, i ha tingut també una repercussió directa en els actius d’infraestructures elèctrica de transport i distribució, la qual ha sigut molt superior no ja a la d’un esdeveniment advers habitual, sinó a la d’altres emergències patides en el passat.

A conseqüència d’este episodi, s’ha aprovat la declaració com a zona afectada greument per una emergència de protecció civil mitjançant l’Acord del Consell de Ministres, de 5 de novembre de 2024, pel qual es declara “zona afectada greument per una emergència de protecció civil” el territori damnificat a conseqüència de la depressió aïllada en nivells alts (DANA) que ha afectat àmplies zones de la Península i Balears entre el 28 d’octubre i el 4 de novembre de 2024.

Addicionalment, en l’àmbit autonòmic s’ha aprovat, entre d’altres, el Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024.

En matèria d’infraestructures elèctriques, les empreses transportistes i distribuïdores estan reconstruint la xarxa afectada per a recuperar el subministrament d’electricitat en unes condicions de treball molt complexes. La xarxa que es va reconstruint, òbviament, queda en servici, per la qual cosa és urgent establir un procediment especial per a autoritzar les instal·lacions reposades limitat a la província de València i únicament per a instal·lacions afectades per la DANA, ja que la situació generada i la necessitat de la immediata reposició impedixen realitzar els tràmits ordinaris que establix el Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat.

En eixe sentit, en l’exercici de les competències atribuïdes en matèria d’autorització de les instal·lacions elèctriques quan el seu aprofitament no afecte altres comunitats autònomes o el transport d’energia no isca de l’àmbit territorial de la Comunitat Valenciana, resulta necessària l’aprovació d’un procediment administratiu especial que exceptue l’aplicació del procediment ordinari contingut en l’esmentat Decret 88/2005, i la forma jurídica procedent per a fer-ho és la del decret llei, atesa la situació d’extraordinària i urgent necessitat.

D’acord amb el que s’ha exposat, la present norma està justificada per raons d’urgència, perseguix uns fins clars i determinats, conté la regulació imprescindible per a atendre les necessitats d’interés general que es pretenen cobrir i és coherent amb la resta de l’ordenament jurídic.

Es posa de manifest, igualment, que es complixen els principis de necessitat i eficàcia, tenint en compte l’interés general en què es fonamenten les mesures que s’establixen, tendents a l’eventual autorització de la forma més àgil i segura de les instal·lacions elèctriques de les xarxes de transport i distribució que hagen sigut afectades per la DANA objecte de reposició o modificació.

En conseqüència, d’acord amb l’article 44.4 de l’Estatut d’Autonomia, i l’article 18.d de la Llei 5/1983, de 30 de desembre, de la Generalitat, del Consell; a proposta de la consellera d’Innovació, Indústria, Comerç i Turisme, prèvia deliberació del Consell, en la reunió de 23 de desembre de 2024,

DECRETE

Article 1. Objecte i àmbit d’aplicació.

1. El present decret llei té com a objecte l’aprovació, amb caràcter excepcional, d’un procediment especial per a l’autorització de la reposició i restabliment de les infraestructures elèctriques de les xarxes de transport i distribució que hagen sigut afectades per la DANA.

2. El que es disposa en el present decret llei serà aplicable als procediments administratius iniciats amb posterioritat al 29 d’octubre de 2024 relatius a la reposició i restabliment de les infraestructures elèctriques de les xarxes de transport i distribució situades en l’àmbit territorial dels municipis inclosos en l’Acord del Consell, de data 4 de novembre de 2024, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 en la Comunitat Valenciana.

Article 2. Procediment especial per a l’autorització de les actuacions de reposició i restabliment de les instal·lacions elèctriques de transport i distribució competència de la Generalitat Valenciana afectades per la DANA

1. De forma excepcional, totes les actuacions orientades a reposar i restablir el subministrament elèctric en les xarxes de transport i distribució afectades per la DANA únicament requeriran autorització d’explotació.

2. Per a l’obtenció d’esta autorització, estes actuacions hauran de presentar, davant de l’òrgan competent de manera conjunta, o, si no és possible, agrupades per entregues, la documentació següent:

– Declaració responsable que les instal·lacions que s’han d’autoritzar han sigut danyades/afectades per la DANA.

– Certificats de compliment de la normativa elèctrica per personal tècnic competent i, si és el cas, certificats d’empreses instal·ladores habilitades exigits per la regulació del sector elèctric i de seguretat industrial.

– Declaració responsable del personal tècnic competent de l’execució d’obra i projectista, si és el cas.

– Descripció de la instal·lació que s’ha de realitzar, definició de les característiques mínimes dels elements instal·lats. En el cas de transformadors, s’indicarà la relació de tensions, el nombre de màquines, la potència, el tipus de refrigeració, el nombre de cel·les i proteccions. En el cas de línies, els tipus de conductes, els suports amb la seua fonamentació, el nombre, el traçat (amb indicació del polígon i parcel·la que travessen), els tipus de seccions amb la profunditat dels conductors, encreuaments, paral·lelismes. Per a tots, el plànol de localització, amb coordenades UTM; el traçat, si és el cas; l’esquema elèctric de les instal·lacions, i el pressupost.

– Causa que ha provocat l’actuació relacionada directament amb la DANA.

– Expedient origen de l’autorització o número de registre.

– Justificant del pagament de taxes

Cada distribuïdora podrà presentar tota la documentació de manera conjunta; per a fer-ho, haurà de presentar un full resum (en format editable) amb les actuacions per municipi, en què s’indiquen els següents camps com a mínim:

- Municipi

- Localització.

- Coordenades UTM de la instal·lació (només CT); en les línies s’indicaran les parcel·les que travessen.

- Tipus d’actuació.

- Característiques bàsiques de l’actuació (com s’ha indicat prèviament).

- Expedient origen de l’autorització o número de registre.

Analitzada la documentació indicada, i requerida si és el cas la informació addicional necessària, l’òrgan competent dictara una resolució única en què es concretaran totes les autoritzacions d’explotació que resulten pertinents.

3. Les instal·lacions objecte de la present regulació podran estar en servici en tot moment, i excepcionalment, per a estos casos, el registre de presentació de la documentació podrà formar part del suport documental de les inversions a efectes retributius, en aplicació del que es disposa en la Circular informativa 8/2021 d’1 de desembre, de la Comissió Nacional dels Mercats i la Competència, de petició d’informació a les empreses distribuïdores d’energia elèctrica per a la supervisió i càlcul de la retribució de l’activitat.

Article 3. Declaració d’interés general

Es declaren d’interés general totes les actuacions en l’àmbit de la reposició i restabliment de les infraestructures elèctriques de les xarxes de transport i distribució que s’hagen d’executar per a donar resposta immediata a les situacions d’emergència, recuperació i tornada a la normalitat a conseqüència de la declaració de zona greument afectada aprovada per l’Acord del Consell de Ministres, de 5 de novembre de 2024, pel qual es declara “zona afectada greument per una emergència de protecció civil” el territori damnificat a conseqüència de la depressió aïllada en nivells alts (DANA) que ha afectat àmplies zones de la Península i Balears entre el 28 d’octubre i el 4 de novembre de 2024.

DISPOSICIONS ADDICIONALS

Primera. Declaració d’utilitat pública o interés social i urgent ocupació de béns i drets

Es declara d’utilitat pública, així com la necessitat d’urgent ocupació dels béns i drets afectats d’expropiació forçosa o imposició de servitud a conseqüència de l’execució de les actuacions executades pel procediment excepcional previst en el present decret llei, per a la reposició i restabliment de les infraestructures elèctriques de les xarxes de transport i distribució que hagen sigut afectades per la DANA, tant si són executades per la Generalitat com per entitats habilitades com a beneficiàries d’expropiacions.

Segona. Projectes excloïbles del procediment d’avaluació ambiental

A través d’un acord del Consell es determinarà l’exempció d’avaluació d’impacte ambiental d’aquelles actuacions de reparació i restabliment de les infraestructures elèctriques de les xarxes de transport i distribució afectades per la DANA que, havent de sotmetre’s a esta avaluació, conforme a l’article 7 de la Llei 21/2013, de 9 de desembre, d’avaluació ambiental, quedaran exemptes de la substanciació d’este tràmit en compliment del que es disposa en els apartats 3 i 4 de l’article 8 de la llei esmentada.

DISPOSICIÓ TRANSITÒRIA

Única. Producció d’efectes

El que es preveu en el present decret llei produirà efectes des del 29 d’octubre de 2024.

DISPOSICIONS FINALS

Primera. Salvaguarda del rang reglamentari

El procediment administratiu especial aprovat pel present decret llei té naturalesa reglamentària amb l’objecte i l’abast establit en la present norma, i no implica ni modificació ni derogació del que es preveu en el Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat.

Segona. Entrada en vigor

Este decret llei entrarà en vigor l’endemà de publicar-se en el *Diari Oficial de la Generalitat Valenciana.*

  

València, 23 de desembre de 2024

CARLOS MAZÓN GUIXOT

El president de la Generalitat

MARÍA ÁNGELA CANO GARCÍA

La consellera de Innovació, Indústria, Comerç i Turisme


Còpia Permalink ELI